## Odluka o proglašenju Zakona o izmjenama i dopunama Zakona o porezu na dohodak

### NN 33/2000 (25.3.2000.), Odluka o proglašenju Zakona o izmjenama i dopunama Zakona o porezu na dohodak

# ZASTUPNIČKI DOM HRVATSKOGA DRŽAVNOG SABORA

**688**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O POREZU NA DOHODAK

Proglašavam Zakon o izmjenama i dopunama Zakona o porezu
na dohodak, koji je donio Zastupnički dom Hrvatskoga državnog
sabora na sjednici 24. ožujka 2000.

Broj: 01-081-00-595/2
Zagreb, 25. ožujka 2000.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O POREZU NA DOHODAK

Članak 1.

U Zakonu o porezu na dohodak (»Narodne novine«, br.
109/93., 95/94., 25/95-pročišćeni tekst, 52/95.-ispravak,
106/96., 164/98.) u članku 2. stavak 1. mijenja se i glasi:

»(1) Obveznik poreza na dohodak jest fizička osoba
koja ostvaruje dohodak koji podliježe oporezivanju prema
odredbama ovoga Zakona. Tuzemni porezni obveznik jest fizička
osoba koja ima prebivalište ili uobičajeno boravište
u tuzemstvu. Inozemni porezni obveznik jest fizička osoba
koja u tuzemstvu nema ni prebivalište ni uobičajeno
boravište.«

Članak 2.

U članku 5. stavak 3. mijenja se i glasi:

»(3) Porez na dohodak prema stavku 1. i 2. ovoga članka
povećava se za prirez koji uvede grad ili se umanjuje, ako
općina ili grad propišu niži udio u porezu na
dohodak od onog koji im pripada po posebnom zakonu.«

Članak 3.

U članku 7. stavku 1. točki 2. riječi u zagradi:
»(na primjer mirovinski fond)« zamjenjuje se riječima:
»(na primjer Hrvatski zavod za mirovinsko osiguranje)«.

U stavku 2. točki 1. iza riječi: »po osnovi
osiguranja života«, dodaju se riječi: »dopunskog
zdravstvenog osiguranja,«.

Članak 4.

U članku 11. stavku 4. točki 1. iza riječi:
»predstavničkih« dodaju se riječi: »i
izvršnih«.

Točka 3. mijenja se i glasi:

»3. povremene samostalne djelatnosti kao što su povremene
autorske djelatnosti znanstvenika, umjetnika i stručnjaka,
djelatnosti trgovačkih putnika, agenata, akvizitera, športskih
sudaca i delegata te druge djelatnosti koje se obavljaju uz neku
osnovnu djelatnost ili nesamostalni rad s namjerom ostvarivanja
dohotka.«

Članak 5.

Članak 14. mijenja se i glasi:

»(1) Porezni obveznik iz članka 12. stavka 2. ovoga
Zakona koji je obvezan plaćati porez na dohodak po osnovi
obavljanja samostalne djelatnosti iz članka 11. stavka
1., 2. i 3. ovoga Zakona, umjesto poreza na dohodak plaća
porez na dobit, ako ispunjava Zakonom o porezu na dobit propisane
uvjete.

(2) Porezni obveznik koji je kao poduzetnik obvezan plaćati
porez na dohodak po osnovi obavljanja samostalne djelatnosti iz
članka 11. stavka 1., 2. i 3. ovoga Zakona može, na
vlastiti zahtjev umjesto poreza na dohodak, plaćati porez
na dobit. U slučaju iz članka 13. ovoga Zakona zahtjev
moraju podnijeti svi članovi društva.

(3) Pisani zahtjev iz stavka 2. ovoga članka, da želi
plaćati porez na dobit umjesto poreza na dohodak, ili umjesto
poreza na dobit ponovno porez na dohodak, porezni obveznik dužan
je dostaviti Poreznoj upravi prije početka kalendarske
godine u kojoj želi tu promjenu.

(4) Pisani zahtjev iz stavka 2. ovoga članka obvezuje poreznog
obveznika najmanje pet godina. U opravdanim slučajevima
Porezna uprava može odobriti i kraći rok prelaska s
plaćanja poreza na dohodak na porez na dobit i obratno.«

Članak 6.

U članku 17. stavku 3. riječi: »investicijskih
dobara« zamjenjuju se riječima: »dobara dugotrajne
imovine«.

U stavku 4. riječi: »investicijskih dobara« i
»investicijsko dobro« zamjenjuju se riječima:
»dobara dugotrajne imovine« i »dobro dugotrajne
imovine«.

Članak 7.

U članku 18. stavku 5. riječ: »Davanje«
zamjenjuje se riječju: »Naplata«.

Članak 8.

U članku 32. dodaje se stavak 6. koji glasi:

»(6) Porez na dohodak od imovinskih prava plaća se
od iznosa primitaka po toj osnovi umanjenih za stvarno nastale
izdatke u svezi s davanjem na korištenje imovinskih prava
drugim osobama uz naknadu. Stvarno nastali izdaci tijekom godine
ne mogu se odbijati, već se uzimaju u obzir i umanjuju primitke
po toj osnovi u godišnjoj poreznoj prijavi iz članka
38. ovoga Zakona.«

Članak 9.

U članku 34. stavku 1. riječi: »u visini 1.000,00
kuna.« zamjenjuju se riječima: »u visini 1.250,00
kuna.«.

U stavku 2. točki 1., 2. i 3. riječi: »od 1.000,00
kuna« zamjenjuju se riječima: »od 1.250,00 kuna«.

U stavku 4. iza riječi: »djeca koju roditelji«
dodaje se zarez i riječi: »staratelji, usvojitelji,
poočimi i pomajke«.

Članak 10.

U članku 40. stavku 1. riječi: »iz članka
41. stavka 5.« zamjenjuju se riječima: »iz članka
41. stavka 6.«.

Dodaje se novi stavak 2. koji glasi:

»(2) U slučajevima iz stavka 1. ovoga članka
porezni obveznik je obvezan podnijeti godišnju poreznu prijavu,
ako poslodavac ili isplatitelj dohotka predujam poreza na dohodak
i prireza nije obračunao, obustavio i uplatio na način
propisan člankom 41., 46. i 54. stavkom 3. i 4. ovoga Zakona.«

Dosadašnji stavci 2. i 3. postaju stavci 3. i 4., mijenjaju
se i glase:

»(3) Ako porezni obveznik iz stavka 1. ovoga članka
ostvari dohodak iz više odnosa po osnovi nesamostalnog rada
istodobno ili ako ostvari taj dohodak izravno iz inozemstva (bez
posredstva tuzemnog poslodavca) ili ako ostvari i druge oblike
dohotka za koje je propisana obveza podnošenja godišnje
porezne prijave ili ako je Porezna uprava zatražila da naknadno
plati porez na dohodak po osnovi nesamostalnog rada, dužan
je podnijeti poreznu prijavu iz članka 38. ovoga Zakona.

(4) Ako je porezni obveznik tijekom poreznog razdoblja ostvario
samo dohodak iz stavka 1. ovoga članka, može podnijeti
poreznu prijavu radi ostvarivanja prava na neiskorišteni
osobni odbitak ili dio osobnog odbitka iz članka 34. stavka
1. i 2. ovoga Zakona, pokriće gubitka iz članka 35.
ovoga Zakona, pravo na ravnomjerno oporezivanje odnosno godišnje
izravnavanje porezne osnovice, prava na umanjenje porezne osnovice
za nastale izdatke u ostvarivanju primitaka od djelatnosti iz
članka 11. stavka 4. točke 2. ovoga Zakona te radi
iskorištenja drugih prava propisanih zakonima.«

Članak 11.

U članku 41. stavak 6. mijenja se i glasi:

»(6) Odbitak poreza na plaću po osnovi rada koji kod
poslodavca ne traje duže od 10 dana (80 sati) i isplaćeni
dohodak ne iznosi više od 1.250,00 kuna mjesečno,
obavlja poslodavac po stopi od 20% bez obračunavanja osobnih
odbitaka iz članka 34. ovoga Zakona.«

U stavku 7. riječi: »iz stavka 5.« zamjenjuju
se riječima: »iz stavka 6.«.

Članak 12.

U članku 46. stavak 2. mijenja se i glasi:

»(2) Predujam poreza na dohodak od drugih samostalnih djelatnosti
iz članka 11. stavka 4. točke 2. i 3. ovoga Zakona
obračunavaju, obustavljaju i uplaćuju isplatitelji
dohotka po stopi od 35%, bez prava na osobne odbitke iz članka
34. stavka 1. i 2. ovoga Zakona. Plaćeni predujmovi poreza
na dohodak smatraju se konačno utvrđenim porezom na
dohodak i porezni obveznik za te dohotke nije obvezan podnijeti
godišnju poreznu prijavu.«

Stavak 3. mijenja se i glasi:

»(3) Predujam poreza na dohodak članova predstavničkih
i izvršnih tijela državne vlasti i tijela jedinica lokalne
samouprave i uprave obračunavaju, obustavljaju i uplaćuju
isplatitelji dohotka, kao porez na plaću prema članku
41. stavku 1., 2., 3., 4. i 5., odnosno članku 41. stavku
6. ovoga Zakona.«

Članak 13.

U članku 54. stavak 2. mijenja se i glasi:

»(2) Kod dohotka od imovine predujam poreza na dohodak plaća
porezni obveznik, po postupku i na način iz članka
45. i 48. ovoga Zakona.«

Dodaje se novi stavak 3. koji glasi:

»(3) Predujam poreza po odbitku kod dohotka od iznajmljivanja
apartmana, soba i postelja iz članka 32. stavka 1. ovoga
Zakona obračunava, obustavlja i uplaćuje isplatitelj
odnosno sam porezni obveznik, pri svakoj naplati najamnine primjenom
stope od 20% bez osobnog odbitka iz članka 34. stavka 1.
i 2. ovoga Zakona. Utvrđeni predujam poreza smatra se konačnim
porezom, pa porezni obveznik za ovaj dohodak nije obvezan podnijeti
poreznu prijavu iz članka 38. ovoga Zakona.«

Dosadašnji stavak 3. postaje stavak 4., mijenja se i glasi:

»(4) Predujam poreza kod dohotka od imovinskih prava obračunavaju,
obustavljaju i uplaćuju isplatitelji dohotka kao predujam
po odbitku, od ukupne naknade primjenom stope od 20%, bez prava
na osobne odbitke iz članka 34. stavka 1. i 2. ovoga Zakona.«

Članak 14.

U članku 100. stavku 1. riječi: »pet godina«
zamjenjuju se riječima: »tri godine«.

U stavku 2. riječi: »pet godina« zamjenjuju se
riječima: »tri godine«.

U stavku 3. riječi: »pet godina« zamjenjuju se
riječima: »tri godine«.

Članak 15.

U članku 101. stavak 5. mijenja se i glasi:

»(5) Apsolutna zastara nastupa nakon isteka pet godina od
dana kada je prvi put počela teći.«

Članak 16.

U članku 103. u uvodnoj rečenici iznos: »50.000,00
kuna« zamjenjuje se iznosom: »25.000,00 kuna«.

U točki 1. riječi: »(članak 38. stavak
1. i 2. i članak 40. stavak 2.)« zamjenjuju se riječima:
»(članak 38. stavak 1. i 2. i članak 40. stavak
3.)«.

U točki 2. riječi: »(članak 39.)«
zamjenjuju se riječima: »(članak 39. stavak
1.)«.

U točki 3. riječi: »(članak 41., 42.
i 43.)« zamjenjuju se riječima: »(članak
41., 42., 43., 46. i 54. stavak 3. i 4.)«.

U točki 4. riječi: »(članak 16. stavak
3. i 4., članak 45. stavak 1. članak 55.)«
zamjenjuju se riječima: »(članak 16. stavak
3. i 4. i članak 45. stavak 1.)«.

Točke 6. i 7. mijenjaju se i glase:

»6. porezni obveznik koji počinje obavljati trajnu
samostalnu djelatnost ili počinje ostvarivati dohodak od
nesamostalnog rada neposredno iz inozemstva, a početak
ne prijavi Poreznoj upravi (članak 49. Zakona),

7. porezni obveznik koji Poreznoj upravi ne prijavi početak
izdavanja u najam odnosno zakup pokretnih stvari i nekretnina
ili ne prijavi početak ostvarivanja primitaka od imovinskih
prava i porezni obveznik koji ne plaća predujam poreza po
rješenju Porezne uprave u propisanom roku (članak
54. stavak 1. i 2.).«

Članak 17.

Ovaj Zakon stupa na snagu danom objave u »Narodnim novinama«,
a primjenjuje se od 1. travnja 2000.

Klasa: 410-01/00-01/01
Zagreb, 24. ožujka 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

Odluka, NN 33/2000-688